Objava zahtevka za odobritev spremembe specifikacije proizvoda, ki ni manjša, v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 346/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s členom 53(2), prvi pododstavek, Uredbe (EU) št. 1151/2012

„Hofer Rindfleischwurst“

EU št.: PGI-DE-0722-AM01 – 17.6.2020

ZOP ( ) ZGO (X)

1. Skupina vložnikov in pravni interes

Fleischer-Innung Hof-Wunsiedel

Vložnik zahtevka za spremembo je isti kot prvotni vložnik. To je združenje proizvajalcev/predelovalcev zaščitenih proizvodov.

Naslov:Hohe Straße 20, 95030 Hof

Država: Nemčija

e-naslov: Fleischer-innung-hof@t-online.de

2. Država članica ali tretja država

Nemčija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☐ Geografsko območje

☒ Dokazilo o poreklu

☒ Metoda proizvodnje

☒ Povezava

☐ Označevanje

☐ Drugo

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

5. Spremembe

5.1. Opis proizvoda

1. Sprememba

(1) V naslednjem stavku iz prvega odstavka „Mazava klobasa je zapakirana v sintetično črevo (celofan), katerega premer znaša od 40 mm do 55 mm.“ je črtana beseda „(celofan)“. Številni proizvajalci uporabljajo umetne ovitke iz drugih materialov. Vendar to ne škoduje kakovosti klobase „Hofer Rindfleischwurst“.

2. Sprememba

(2) Črtan je naslednji stavek v prvem odstavku: „Odvisno od velikosti premera lahko posamezna klobasa ‚Hofer Rindfleischwurst‘ meri do 50 cm v dolžino in tehta od 150 do 800 gramov.“ Klobase so lahko tudi daljše ali lažje/težje. Ker to ne vpliva na kakovost proizvoda, omejitev v zvezi s tem ni potrebna.

3. Sprememba

(3) V šestem odstavku je v stavku „Vsebnost vode je med 50 % in 55 %, vsebnost maščobe med 25 % in 30 %“„25 %“ nadomeščeno z „20 %“. Številni proizvajalci so v svojih receptih vedno navajali nekoliko nižjo vsebnost maščob v klobasi „Hofer Rindfleischwurst“. Najnižja vsebnost maščob je bila prilagojena, da jih ne bi ovirala pri njihovi tradicionalni proizvodnji. To ne vpliva na kakovost klobase „Hofer Rindfleischwurst“.

4. Sprememba

(4) V šestem odstavku je v stavku „delež svinjine in hrbtne maščobe pa je največ 30 %“„30 %“ nadomeščeno s „40 %“. Številni proizvajalci so v svojih receptih vedno navajali večji delež svinjine in hrbtne slanine v klobasi „Hofer Rindfleischwurst“. Največji delež je bil prilagojen, da jih ne bi oviral pri njihovi tradicionalni proizvodnji. To ne vpliva na najvišjo vsebnost maščob.

5. Sprememba

(5) V osmem odstavku je zadnji stavek „Meso mladega goveda se torej pri proizvodnji ‚Hofer Rindfleischwurst‘ ne uporablja.“ črtan. Meso mlajših klavnih živali, tj. mladega goveda, se v proizvodnem postopku uporablja že od nekdaj. Ker to ne škoduje kakovosti proizvoda, obstoječa omejitev ni potrebna.

6. Sprememba

(6) V devetem odstavku sta v prvem stavku „Osrednji surovini v ‚Hofer Rindfleischwurst‘ sta govedina razreda R 1, ki ima nizko vsebnost maščobnega tkiva in ne vsebuje tetiv (dve tretjini), ter svinjska hrbtna slanina razreda S VIII (ena tretjina)“ besedi „dve tretjini“ nadomeščeni z „vsaj 60 %“, navedba „razreda S VIII“ pa je nadomeščena z „razredov S VIII in S 1 (skupni delež največ 40 %)“. Prilagoditev in sprememba odstotkov sta posledica spremembe odstotka v točki 4, da bi se uskladila in pojasnila celotna specifikacija proizvoda. Številni proizvajalci so v svojih receptih vedno navajali večji delež svinjine in hrbtne slanine v klobasi „Hofer Rindfleischwurst“. Največji delež je bil prilagojen, da jih ne bi oviral pri njihovi tradicionalni proizvodnji.

7. Sprememba

(7) V devetem odstavku je zadnji stavek „Hrbtni slanini je možno dodati manjšo količino prašičjega mesa razreda S 1, vendar to ni del stalne prakse.“ črtan. Nekateri proizvajalci tradicionalno dodajajo prašičje meso. Ker prejšnji stavek zajema vključitev prašičjega mesa (glej spremembo št. 6), je ta stavek odveč in se lahko črta.

8. Sprememba

(8) Deseti odstavek „Meso, ki se ga uporabi, prihaja večinoma od krav, redko od bikov. Uporabi se goveje stegno, ki vsebuje približno 5 % maščobe. Kadar se uporabi svinjina, se ta vzame iz noge, katere vsebnost maščobe znaša približno 4 %. Hrbtna slanina, ki se uporablja, vsebuje 70 % maščobe.“ je črtan. Ker posamezni kosi in spol uporabljenih trupov ne vplivajo bistveno na kakovost končnega proizvoda, ni potrebe po podrobnih zahtevah v zvezi s tem. Enako velja za vsebnost maščobe v posameznih kosih.

5.2. Dokazilo o poreklu

1. Sprememba

(1) V prvem odstavku je v drugem stavku „Klavnica prejme kopijo potnega lista goveda in prek podatkovne zbirke o govedu poroča v München, da je opravila zakol“ črtano „v München“. Navedba, kje se nahaja podatkovna zbirka o govedu, ni pomembna in se zato lahko izpusti.

2. Sprememba

(2) V prvem odstavku je v tretjem stavku „Med rezanjem, sortiranjem in nadaljnjo predelavo surovin za proizvodnjo klobase ‚Hofer Rindfleischwurst‘ se z oblikovanjem serij in pisno dokumentacijo zagotovi sledljivost“ besedilo „se z oblikovanjem serij in pisno dokumentacijo zagotovi sledljivost“ nadomeščeno s „sledljivost izpolnjuje zakonske zahteve“. Predvsem manjša obrtniška podjetja ne morejo vedno zagotoviti tako podrobne dokumentacije. Izpolnjevanje zakonskih zahtev zadostuje.

3. Sprememba

(3) V prvem odstavku je zadnji stavek „Tako lahko predelovalno podjetje natančno navede, katere surovine iz katere živali, skupaj z navedbo njenega porekla, so bile predelane v klobaso ‚Hofer Rindfleischwurst‘.“ črtan. Predvsem manjša obrtniška podjetja ne morejo vedno zagotoviti tako podrobne dokumentacije. Izpolnjevanje zakonskih zahtev tudi v tem primeru zadostuje.

4. Sprememba

(4) V drugem odstavku so v drugem stavku „‚Hofer Rindfleischwurst‘ in ime proizvajalca sta natisnjena na sintetičnem ovitku“ črtane besede „in ime proizvajalca“. Vsi proizvajalci nimajo ovitkov, na katerih bi bilo natisnjeno njihovo ime, na primer zaradi stroškov. Zadostuje natisnjen napis „Hofer Rindfleischwurst“, če je ime proizvajalca navedeno drugje (na primer na etiketi).

5.3. Metoda proizvodnje

1. Sprememba

(1) V prvem odstavku je v drugem stavku „Ta surovina izvira iz goveda in prašičev, ki so bili skoteni in vzrejeni večinoma na opredeljenem geografskem območju, pa tudi zunaj njega, predvsem v okrožjih Oberfranken, Oberpfalz in Turingija“ pred besedo „skoteni“ vstavljeno „po možnosti“, beseda „večinoma“ pa je črtana. Poleg tega je besedilo „pa tudi zunaj njega, predvsem“ nadomeščeno z „ali“, besedi „in Turingija“ pa sta nadomeščeni z „ali v deželah Turingija in Saška“. Dejstvo, da lahko uporabljeno govedo ali prašiči zdaj prihajajo tudi iz Saške, ni razširitev, saj je prejšnja specifikacija proizvoda dopuščala tudi druge možnosti („večinoma“).

2. Sprememba

(2) V prvem odstavku je tretji stavek „To govedo in prašiči so zaklani samo na opredeljenem geografskem območju.“ črtan. Ker v klavnici v Hofu ne koljejo več goveda, lahko klavnica v Helmbrechtu na opredeljenem geografskem območju zakolje le zelo majhno število živali. To ne zadostuje glede na količine, ki jih je treba predelati. Zato je treba opustiti prejšnjo omejitev, po kateri je moral biti zakol opravljen izključno na geografskem območju. To ne vpliva na kakovost in svežino klobase „Hofer Rindfleischwurst“, saj je v neposredni bližini veliko klavnic (zlasti v sosednji Saški in Turingiji).

3. Sprememba

(3) V prvem odstavku je zadnji stavek „Tudi vsi proizvodni postopki potekajo na opredeljenem geografskem območju.“ nadomeščen s stavkom „Klobasa ‚Hofer Rindfleischwurst‘ se proizvaja na geografskem območju.“. To pomeni, da mora celoten proizvodni postopek, vključno z dejanskim zakolom, potekati na kmetijskih gospodarstvih na geografskem območju. Proizvodni postopki pomenijo zlasti rezanje mesa, razvrščanje mesa in postopek proizvodnje. Pusto meso se zmelje in zmeša z vsemi sestavinami (razen nitritne soli za razsol) v sekljalniku in/ali mesoreznici. Nato se doda nitritna sol za razsol in se ponovno premeša. Tako pridobljena mazava mesna masa se nadeva v umetne ovitke. Pika na i pri proizvodnji klobase „Hofer Rindfleischwurst“ je postopek hladnega prekajevanja, ki ji da prijeten okus po dimu. Ta sprememba je nujna, saj zaradi predhodnih črtanj ne bi bilo več jasno, kateri posamezni proizvodni postopki morajo potekati na opredeljenem geografskem območju. Ta stroga razmejitev je določena namenoma, da se poudari ekskluzivnost te posebne klobase. Tako naj bi se izrecno preprečila njena prodaja zunaj regije.

4. Sprememba

(4) Drugi odstavek „Kot je bilo že navedeno, se klobasa ‚Hofer Rindfleischwurst‘ odlikuje po posebni kakovosti in svežini. To zahteva, da se govedo in prašiči zakoljejo v klavnicah na opredeljenem geografskem območju in da tam poteka tudi proizvodni postopek.“ je črtan. Glej spremembo št. 2.

5. Sprememba

(5) V petem odstavku je v stavku „Pusto meso se zmelje in zmeša z vsemi sestavinami (razen nitritne soli za razsol) v sekljalniku“ za besedo „sekljalniku“ dodano „in/ali mesoreznici“. Zaradi sprememb, opisanih v točki 6 v nadaljevanju, je v tem stavku dodana mesoreznica, da se upoštevajo vsi možni koraki pri predelavi.

6. Sprememba

(6) Prejšnji šesti odstavek „Tako pridobljena masa se nato zmelje skozi 0,6-milimetrsko rezalno ploščo v mesoreznici. Masa se nato ponovno doda v sekljalnik, vmešajo se začimbe in doda nitritna sol za razsol, da se poudari in ohrani rdeča barva. Da se dosežeta optimalna prefinjenost in enakomerna granulacija, se masa drobno seseklja v sekljalniku pri visoki hitrosti in končni temperaturi 12 stopinj Celzija (način sekljanja), pri čemer je treba uporabiti ostre pripomočke za sekljanje.“ je nadomeščen s stavkom „Nato se doda nitritna sol za razsol in se ponovno premeša.“. Opisani proizvodni postopek je zelo podroben in po nepotrebnem omejujoč, prav tako ne zajema celotnega nabora proizvodnih metod, ki se tradicionalno razlikujejo. To pomeni, da zdaj nekateri tradicionalni proizvajalci ne morejo več dobavljati svojih proizvodov na ustaljen način. Poleg tega so nekateri opisani parametri za kakovost in videz proizvoda nepomembni in tako po nepotrebnem omejujejo proizvajalce pri opravljanju njihove dejavnosti. Da proizvodnja ne bi bila po nepotrebnem otežena, so podrobni opisi črtani.

5.4. Povezava

Sprememba

V točki 2 z naslovom Posebnost proizvoda je v tretjem stavku drugega odstavka nemškega izvirnika beseda „Prämienprodukt“ nadomeščena z besedo „Premiumprodukt“. (Ta sprememba ne vpliva na slovensko različico besedila.)

Ta sprememba je le popravek administrativne napake. Vedno je bilo mišljeno „Premiumprodukt“.

ENOTNI DOKUMENT

„Hofer Rindfleischwurst“

EU št.: PGI-DE-0722-AM01 – 17.6.2020

ZOP ( ) ZGO (X)

1. Ime

„Hofer Rindfleischwurst“

2. Država članica ali tretja država

Nemčija

3. Opis kmetijskega proizvoda ali živila

3.1. Vrsta proizvoda

Skupina 1.2 Mesni proizvodi (kuhani, soljeni, dimljeni itn.)

3.2. Opis proizvoda, za katerega se uporablja ime iz točke 1

„Hofer Rindfleischwurst“ je mazava nekuhana klobasa. Klobasa „Hofer Rindfleischwurst“ je podolgovate oblike. Mazava klobasa je zapakirana v sintetično črevo, katerega premer znaša od 40 mm do 55 mm. Je intenzivne, vendar prijetno rdeče barve v odtenku, značilnem za meso.

Klobasa „Hofer Rindfleischwurst“ se odlikuje po svojem edinstvenem, prefinjeno začinjenem okusu, značilnem za to vrsto klobas, ki je poudarjen s kančkom popra. Poleg tega hladno prekajevanje na bukovem lesu doda klobasi „Hofer Rindfleischwurst“ še prijetno dimno aromo.

„Hofer Rindfleischwurst“ je fino mleta mazava nekuhana klobasa, ki se odlikuje po svoji svežini. Svoj posebni okus in edinstveno aromo obdrži le dva do tri dni, zato ni namenjena dolgotrajnemu shranjevanju.

Če je vakuumsko pakirana, se klobasa „Hofer Rindfleischwurst“ lahko shranjuje nekoliko dlje, do najmanj deset dni, vendar pod pogojem, da se vakuumsko pakirana hrani v hladilniku.

Dodatna merila kakovosti, ki jim mora ustrezati klobasa „Hofer Rindfleischwurst“, so stabilno rdečenje, visoka mazavost in enotna konsistenca.

Kot osnovna sestavina za proizvodnjo klobase „Hofer Rindfleischwurst“ se uporablja pusta govedina, zaradi česar ima končni proizvod visoko vsebnost mesnih beljakovin in ne vsebuje beljakovin vezivnega tkiva. Vsebnost beljakovin ne sme biti nižja od 10 %. Analize, ki jih je opravil neodvisen odbor za preskušanje postopkov in kakovosti za mesnice v bavarski mesni obrti (Neutrale Betriebs- und Qualitätsprüfung für Fleischerfachgeschäfte im bayerischen Fleischerhandwerk, NBQP), so kot tehnične lastnosti klobase „Hofer Rindfleischwurst“ pokazale naslednje vrednosti: vsebnost vode je med 50 % in 55 %, vsebnost maščobe med 20 % in 30 %, delež svinjine in hrbtne slanine pa je največ 40 %.

Kot glavna dodatka se uporabljata nitritna sol za razsol in askorbinska kislina kot sredstvo za dodatno rdečenje. Količina teh dodatkov je 2,5 % pri nitritni soli za razsol in 0,5 % pri askorbinski kislini (sredstvo za rdečenje). Od surovih začimb se dodajata predvsem sol in drobno mlet poper. Da se klobasa izpopolni in dobi značilen okus, se lahko uporabijo manjše količine dodatnih mešanic začimb.

3.3. Krma (samo za proizvode živalskega izvora) in surovine (samo za predelane proizvode)

Vrsta uporabljenih surovin – mesa in maščob – je ključnega pomena za pravilno proizvodnjo klobase „Hofer Rindfleischwurst“. Največkrat se uporabi meso zrelih in starejših klavnih živali. Prednost teh je v intenzivni barvi mesa in zrelem mesu. Uporabljata se govedina in svinjina.

Osrednji surovini v klobasi „Hofer Rindfleischwurst“ sta govedina razreda R 1, ki ima nizko vsebnost maščobnega tkiva in ne vsebuje tetiv (vsaj 60 %), ter svinjska hrbtna slanina in svinjina razreda S VIII in S 1 (skupni delež največ 40 %).

Klobasa „Hofer Rindfleischwurst“ se odlikuje po posebni kakovosti in svežini. Za proizvodnjo klobase „Hofer Rindfleischwurst“ se uporablja samo meso sveže zaklanih živali. Torej se v postopku proizvodnje ne uporablja zrelega, obešenega ali zamrznjenega meso.

3.4. Posebne faze proizvodnje, ki jih je treba izvajati na opredeljenem geografskem območju

Klobasa „Hofer Rindfleischwurst“ se proizvaja na opredeljenem geografskem območju. To pomeni, da mora celoten proizvodni postopek, vključno z dejanskim zakolom, potekati na kmetijskih gospodarstvih na geografskem območju. Proizvodni postopki pomenijo zlasti rezanje mesa, razvrščanje mesa in ves preostali postopek proizvodnje.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Mestno območje Hofa in njegovo podeželsko okrožje.

5. Povezava z geografskim območjem

(1) Posebnost geografskega območja:

Klobasa „Hofer Rindfleischwurst“ se na opredeljenem geografskem območju proizvaja že več kot 50 let.

Leta 1950 je mesarski mojster Hans Millitzer prvi začel proizvajati klobaso „Hofer Rindfleischwurst“ iz puste govedine. Potem je to tradicijo nadaljeval njegov nekdanji vajenec Gottfried Rädlein, ki je klobaso „Hofer Rindfleischwurst“ med letoma 1962 in 1993 proizvajal v svojem podjetju, in tako je klobasa postala znana tudi daleč zunaj meja tega mesta.

Povpraševanje po klobasi „Hofer Rindfleischwurst“ je bilo tako veliko, da je Gottfried Rädlein tedensko v proizvod predelal do 15 zadnjih četrti govedine, včasih pa je delal celo ob nedeljah in državnih praznikih, da je proizvajal klobaso „Hofer Rindfleischwurst“ po svojem posebnem receptu. Kot drobno mleta, mazava nekuhana klobasa je bil proizvod „Hofer Rindfleischwurst“ še posebno svež ter je kot tak ohranil svoj posebni okus in edinstveno aromo le dva do tri dni. Klobasa „Hofer Rindfleischwurst“ ima posebej nizko vsebnost maščob in je lahko prebavljiva, njeno uživanje pa so v tistih časih priporočali celo zdravniki.

V letih, ki so sledila, so se za proizvajanje in prodajo tradicionalne klobase „Hofer Rindfleischwurst“ zagreli še drugi mesarji v regiji. Januarja 1993 je Gottfried Rädlein svojo mesnico prenesel na priznanega mesarja Alberta Schillerja iz Hofa, ki še danes proizvaja klobase „Hofer Rindfleischwurst“ na enak način, kot jih je proizvajal Gottfried Rädlein. Zaradi prizadevanj takratnega predsednika mesarskega združenja v Hofu je bila klobasa „Hofer Rindfleischwurst“ leta 1993 dodana na nemški zvezni seznam mesa in mesnih proizvodov pod številko 2.2120.1.

(2) Posebnost proizvoda:

Kot je bilo že omenjeno v opisu, je „Hofer Rindfleischwurst“ visokokakovosten proizvod z značilnim okusom; klobasa uživa velik ugled in je dobro poznana kot regionalna specialiteta, zlasti v mestu Hof in njegovem podeželskem okrožju. Gre za zelo priljubljen proizvod, po katerem veliko povprašujejo ne samo domačini, ampak je izredno cenjen tudi med gosti in obiskovalci iz drugih krajev. O njegovem pomenu in ugledu priča tudi dejstvo, da je bil uvrščen v smernice nemškega kodeksa živil.

Klobasa „Hofer Rindfleischwurst“ je bila že nagrajena na različnih tekmovanjih za najboljše klobase. Mesarji z opredeljenega geografskega območja s klobaso „Hofer Rindfleischwurst“ sodelujejo na vsakoletnem preskušanju kakovosti, ki ga organizira zveza bavarskih mesarjev. V prejšnjih letih je zmeraj osvojila zlato ali srebrno medaljo. Podobne rezultate je dosegla tudi na državni ravni na preskušanjih kakovosti nemškega živilskega združenja (DLG). Javno pokušanje klobas je bilo organizirano na zadnji razstavi okrožja Oberfranken aprila 2009 v Hofu in tamkajšnji mediji so o klobasi „Hofer Rindfleischwurst“ podrobno poročali kot o izvrstnem proizvodu regije.

(3) Vzročna povezava

Klobasa „Hofer Rindfleischwurst“ je proizvod, značilen za regijo Hof. Izvira s tega območja, lokalni proizvajalci pa jo tradicionalno proizvajajo že več kot 50 let po posebnem receptu in s posebno tehniko. Ugled in sloves tega proizvoda sta torej tesno povezana z dejstvom, da izvira z opredeljenega geografskega območja.

Sklic na objavo specifikacije proizvoda

https://register.dpma.de/DPMAregister/geo/detail.pdfdownload/41939

(1) UL L 343, 14.12.2012, str. 1.